open-index/open-wikipedia-markdown huggingface dataset:
לופטהנזה סיטי ליין

[ממוזער|שמאל|250px|[אמבראר E-Jets|אמבראר E-195 של החברה]]
**לופטהנזה סיטי ליין** (**Lufthansa CityLine**) היא חברת תעופה גרמנית המהווה חלק מהרשת האזורית של חברת לופטהנזה המופעלת על ידי מספר חברות תעופה תחת השם לופטהנזה רגיונל. בסיסה הראשי של החברה נמצא בנמל התעופה מינכן פרנץ יוזף שטראוס.

## תולדות החברה
החברה נוסדה בשנת 1958 בשם OLT כחברה ל"טיסות מונית" ובשנת 1970 החלה לבצע טיסות סדירות. בשנת 1978 החלה החברה להפעיל טיסות בינלאומיות קצרות כחלק מהסכם שנתחם עם חברת התעופה לופטהנזה. החל משנת 1988 עסקה החברה רק בהפעלת הטיסות של לופטהנזה, עד שבשנת 1992 נקנתה במלואה על ידי החברה ושמה שונה ללופטהנזה סיטי ליין. 

החל משנת 2014 עברה חברת לופטהנזה כולה תהליך ארגון מחדש. בתחומה של לופטהנזה סיטי ליין כלל  השינוי מעבר של משרדי החברה מקלן למינכן, העברת חלק מצי מטוסי האמבראר E-195 של החברה לאוסטריאן איירליינס, וקבלת מטוסי בומברדיה CRJ900 מחברת יורווינגס.  כמו כן, הועברו לרשותה 5 מטוסי איירבוס A340-300 מצי המטוסים של לופטהנזה, והם הופעלו ליעדי פנאי ונופש רחוקים בחכירה רטובה עבור חברת האם.

## צי המטוסים
צי המטוסים של החברה נכון ליוני 2024:

## קישורים חיצוניים

* 
* מדיה וקבצים בנושא לופטהנזה סיטי ליין באתר Airliners.net

## הערות שוליים

קטגוריה:חברות תעופה גרמניות
קטגוריה:קבוצת לופטהנזה
חלוקה מנהלית של לטביה

בהתאם לרפורמה שאושרה בשנת 2021 מבחינה מנהלית לטביה מחולקת ל-36 מחוזות (novads) ו-7 ערים בעלות מעמד מיוחד שלא כלולות באף מחוז.

בקבלת עצמאותה בשנת 1991 החלוקה המנהלית כללה 26 מחוזות ו-7 ערים בעלות מעמד מיוחד כפי שהיה נהוג בלטביה הסובייטית. בשנת 2009 אושרה רפורמה שלפיה בשנת 2010 הוקמו 110 מחוזות ו-9 ערים קיבלו מעמד מיוחד. חלוקה זו לא הצדיקה את עצמה, ובחלק מהמחוזות התגוררו פחות מ-2000 תושבים. בשנת 2021 הוחלט על ביצוע רפורמה חדשה והקטנה משמעותית של מספר מחוזות. כמו כן חלק מערים בעלי מעמד מיוחד נכללו במחוזות שבסביבתם.

החלוקה הנוכחית בתוקף מספטמבר 2021, כאשר בהחלטת בית משפט לחוקה בוצעו שינויים קטנים.

ימין|ממוזער|מפת מחוזות לטביה|500px

## קישורים חיצוניים

* חוק רפורמה מנהלית, 2021

*
מחוזות
קטגוריה:רמת החלוקה המנהלית הראשונה לפי מדינה
שימור לקוחות

**שימור לקוחות** היא פעילות עסקית שמטרתה שמירה על לקוחות קיימים של תאגיד. שימור הלקוחות הוא חלק מאסטרטגיית השיווק ושירות הלקוחות ויש בה כדי להעיד על התייחסות התאגיד אל לקוחותיו. שימור לקוחות אפקטיבי מביא לטיפוח נאמנות הלקוחות לחברה ולמוצריה ומונע מעבר לחברות מתחרות.

תהליך שימור הלקוחות כולל בין היתר:
*זיהוי והכרת הלקוח - זיהוי מאפייניו האישיים של הלקוח (כגון מין, גיל, מקום מגורים) על מנת לפנות אליו בצורה הנכונה ודרך צינורות המידע המתאימים. ביצוע סקרים להבנת תחביביו ורצונותיו של הלקוח, ובניית תוכנית המציעה הטבות מותאמות אישית.
*ערוץ תקשורת עם הלקוח - מתן אפשרות ללקוח לפנות לחברה באופן קבוע, אם באמצעות אתר האינטרנט, טלפון או מייל.
*כלל עובדי החברה צריכים להיות מחוברים לתוכנית שימור הלקוח על מנת ליצור אחידות במסרים.

## שיטות שימור לקוחות
בעולם העסקי הדינמי של ימינו, שבו התחרות מתעצמת ולקוחות נחשפים למגוון אינסופי של אפשרויות, שימור לקוחות הפך למרכיב קריטי להצלחה ארוכת טווח.
#**שירות לקוחות מעולה** - שירות טוב גורם ללקוח להרגיש מוערך ומטופל, ומונע תסכול שעלול להוביל לנטישה.
#**תוכניות נאמנות (Loyalty Programs)**: תגמול לקוחות קבועים על רכישות חוזרות (לדוגמה: מועדוני לקוחות של רשתות קפה/קמעונאות, צבירת מיילים בחברות תעופה).
#**התאמה אישית (Personalization)**: הבנת צורכי הלקוח והתאמת ההצעות, התקשורת והשירות אליו באופן אישי. שימוש בנתוני עבר כדי להציע מוצרים משלימים, המלצות מותאמות אישית, או להציג תוכן רלוונטי (לדוגמה: המלצות בנטפליקס/אמזון, מיילים מותאמים אישית).
#**תקשורת מתמדת ובעלת ערך**: שמירה על קשר עם הלקוחות באמצעות ניוזלטרים, עדכונים, טיפים, תוכן חינוכי ועוד. התקשורת צריכה להיות רלוונטית ובעלת ערך ללקוח, ולא רק פרסומית.
#**איסוף משוב ופעולה לפיו**: הקשבה פעילה ללקוחות באמצעות סקרים, ביקורות, ושיחות. חשוב לא רק לאסוף את המשוב אלא גם ליישם שינויים ושיפורים בהתאם, ולהראות ללקוחות שאכן מקשיבים להם.
#**חינוך והעצמת לקוחות**: מתן ידע וכלים ללקוחות כדי שישתמשו במוצר/שירות בצורה מיטבית ויפיקו ממנו את המרב. זה יכול להיות באמצעות מדריכים, הדרכות, סדנאות, או מאמרי בלוג.
#**קהילתיות**: יצירת פלטפורמות בהן לקוחות יכולים ליצור אינטראקציה זה עם זה ועם המותג (לדוגמה: פורומים, קבוצות פייסבוק, אירועים).
#**"שביית לקוח" (Customer Lock-in / Vendor Lock-in)** - "שביית לקוח" מתארת מצב בו ללקוח אין ברירה, קשה או לא כדאי לעבור לספק אחר, גם אם קיימות חלופות שנראות אטרקטיביות יותר במבט ראשון. במצב זה נוצר תלות, עקב עלויות מעבר גבוהות (Switching Costs), שאינן בהכרח כספיות בלבד, אלא יכולות לכלול:
##**עלויות כספיות ישירות**: קנסות יציאה, צורך לרכוש ציוד חדש, עלויות התקנה.
##**עלויות זמן ומאמץ**: זמן הנדרש ללמוד מערכת חדשה, להעביר נתונים, להתאקלם לספק חדש.
##**עלויות רגשיות/פסיכולוגיות**: חוסר ודאות, חשש משינוי, פחד מטעות בבחירה.
##**אובדן נתונים/מידע**: קושי להעביר מידע שהצטבר אצל הספק הנוכחי (לדוגמה: היסטוריית רכישות, הגדרות אישיות).
##**תלות טכנולוגית**: שימוש במערכות או טכנולוגיות קנייניות של ספק אחד, המקשות על המעבר.
##**אסימטריה במידע**: לדוגמה: הלקוח לא מבין מספיק בשיפוצים, וקיים הצורך בהול לסיים את העבודה. זה יוצר פתח לניצול פסיכולוגי וכלכלי של המצוקה.
##**[[תיאום מחירים]]**: כקרטל, דואופול או אוליגופול; מצב בו גם אם יחליף הלקוח ספק, ישלם את אותו המחיר והזמן (כדוגמת: שיעורי נהיגה).

## ראו גם
*ניהול קשרי לקוחות (CRM)
* טלמרקטינג

## הערות שוליים

קטגוריה:מנהל עסקים
קטגוריה:שיווק
אלסקה איירליינס

ממוזער|שמאל|250px|בואינג 737–800 בצביעה הישנה של החברה
**אלסקה איירליינס** (באנגלית: **Alaska Airlines**) היא חברת תעופה אמריקאית שבסיסה הראשי נמצא בנמל התעופה של העיר סיאטל. החברה מפעילה טיסות ל-61 יעדים בארצות הברית, בין היתר באלסקה ובקנדה, קוסטה ריקה ומקסיקו.

## תולדות החברה
החברה נוסדה בשנת 1932 בשם "מקגי איירווייז" והחלה לטוס בקו אנקורג'-בריסטול ביי. בשנת 1944 שינתה החברה את שמה לאלסקה איירליינס.
בין השנים 1948–1950 פעלה החברה כגורם מרכזי בעלייתם של יהודי תימן לישראל במבצע כנפי נשרים. בשנת 1961 קיבלה החברה את מטוס הסילון הראשון שלה מדגם קונבאייר CV-880.

בדצמבר 2016 רכשה החברה את וירג'ין אמריקה תמורת 2.6 מיליארד דולר ובכך הפכה לחברת התעופה החמישית בגודלה בארצות הברית.

ב-31 במרץ 2021 הצטרפה החברה לברית התעופה Oneworld.

## צי המטוסים
צי המטוסים של החברה נכון לינואר 2021:

## קישורים חיצוניים

*  מדיה וקבצים בנושא אלסקה איירליינס, באתר Airliners.net

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:חברות תעופה אמריקאיות
ציסטרנה כילי

שמאל|ממוזער|200px|השק המוארך הלבן בסוף צינור החזה הוא הציסטרנה צ'ילי
**ציסטרנה כילי** (**Cisterna chyli**) הוא שק לימפה המתחבר לחלק התחתון של צינור הלימפה של החזה (thoracic lymph duct), אליו מתאספת לימפה מאזור הבטן והאגן. ממנו, הלימפה עולה לצינור החזה ובסוף נשפכת לווריד התת-בריחי השמאלי.

לא לכולם יש ציסטרנה כילי; כשהיא קיימת, ניתן למצוא אותה מימין לאבי העורקים, קדמית לחוליות המותן הראשונה והשנייה (L1, L2).
הציסטרנה כילי הוא מקום מפגש של כלי לימפה די רבים. בין היתר, עובר שם כלי לימפה המגיע ממערכת העיכול ועשיר בליפידים, בעיקר לאחר אכילה.

## ראו גם
מערכת הלימפה

## קישורים חיצוניים

 
קטגוריה:מערכת הלימפה
לין גריר

**לין טרנס גריר הבן** (באנגלית: **.Lynn Terence Greer Jr**; נולד ב-23 באוקטובר 1979 בפילדלפיה, פנסילבניה) הוא כדורסלן עבר אמריקאי. גובהו 1.88 מטר והוא שיחק בעמדות הגארד.

## קורות חיים
גריר נולד וגדל בדרום מערב פילדלפיה, ושיחק בצעירותו מול שחקני NBA נוכחיים, כדוגמת קובי בראיינט, ג'מיר נלסון, רונלד מארי, ראשיד וולאס, ריצ'רד המילטון, מאליק רוז, מאליק אלן וקוטינו מובלי. הוא שימש את אוניברסיטת טמפל כאשר שיחק עבור קבוצת הכדורסל של המכללה, "טמפל אוולס", תחת אימונו של ג'ון צ'אניי. בעונתו האחרונה בקבוצה, הוא העמיד ממוצעים של 39.7 דקות למשחק והוביל את הקבוצה עם 23.2 נקודות למשחק, כולל שיא קריירה של 47 נקודות בניצחון 67-70 על מכללת ויסקונסין. הוא הוביל את טמפל לשלב שמונה האחרונות בטורניר המכללות, שם היא הפסידה למישיגן סטייט.

לפני קריירת ה-NBA שלו, גריר שיחק באופן מקצועני בליגה האיטלקית, הליגה הרוסית, הליגה הפולנית והליגה היוונית, ובקבוצת "גרינוויל גרוב" מליגת הפיתוח של ה-NBA. ב-2004, עת שיחק בסלאסק וורוקלאב הפולנית, הוא זכה בתואר  של היורוליג. ביולי 2006 הוא חתם בקבוצת ה-NBA מילווקי באקס, במדיה שיחק לפני פתיחת עונת 2003.

בשל תפקידו המוגבל במילווקי, גריר החליט לעבור לאולימפיאקוס היוונית, וחתם על חוזה לשנתיים בקבוצה ב-24 בספטמבר 2007. בעונת 2007/08 של ליגת העל היוונית, הוא קלע בעונה הסדירה 12.4 נקודות בממוצע למשחק ב-24.1 דקות. בפלייאוף הוא שיחק ב-12 משחקים, במהלכם קלע 14.9 נקודות ומסר 2.7 אסיסטים בממוצע למשחק. ב-19 משחקים במסגרת היורוליג הוא העמיד ממוצעים של 16.3 נקודות ו-3.6 אסיסטים למשחק.

בספטמבר 2009 עבר גריר לקבוצת פנרבחצ'ה אולקר מהליגה הטורקית.

ביוני 2015, בגיל 35, הודיע גריר על פרישה ממשחק.

גריר הוא בנו של לין גריר האב, כדורסלן שנבחר בסיבוב ה-11 (המקום ה-170 הכללי) בדראפט ה-NBA 1973, ושל אלמה גריר. דודנו הוא שדר הרדיו של בוסטון דויד אנדרסון.

## קישורים חיצוניים

* לין גריר באתר היורוליג
* סטטיסטיקות באתר Basketball-reference

## הערות שוליים

קטגוריה:אמריקאים ילידי פנסילבניה
קטגוריה:פילדלפיה: אישים
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:כדורסלני אוניברסיטת טמפל
קטגוריה:כדורסלני גרינוויל גרוב
קטגוריה:כדורסלני אולימפיאקוס
קטגוריה:כדורסלני דינמו מוסקבה
קטגוריה:כדורסלני מילווקי באקס
קטגוריה:כדורסלני אולימפיה מילאנו
קטגוריה:כדורסלני אזובמאש מריופול
קטגוריה:כדורסלני אוניקס קאזאן
קטגוריה:כדורסלני דרושפאקה
קטגוריה:שחקני NBA שלא נבחרו בדראפט
קטגוריה:כדורסלני הארלם גלובטרוטרס
קטגוריה:פנסילבניה: כדורסלנים
קטגוריה:אמריקאים שנולדו ב-1979
אוסרואנה

200px|ממוזער|שמאל|אוסרואנה במרכז המפה בה מסומנת האימפריה הארמנית
180px|ממוזער|שמאל|מיקום פרובינקית אוסרואנה באימפריה הרומית
**אוֹסְרוֹאֶנֶה** (בסורית: ܡܠܟܘܬܐ ܕܒܝܬ ܥܣܪܐ ܥܝܢܐ, מלכותא דבית עסרא עינא) הידועה גם כ**אדסה**, על שם עיר הבירה שלה (כיום אורפה שבטורקיה) הייתה ממלכה ארמית באזור ארם נהריים (צפון מסופוטמיה), שנשלטה על ידי השושלת האבגרית, ושנהנתה מאוטונומיה חלקית ולעיתים אף מעצמאות בין השנים 132 לפנה"ס – 244 לספירת הנוצרים. שפת הממלכה הייתה סורית. אוסרונה הייתה אחת ממספר ממלכות קטנות שקמו לאחר נפילת הממלכה הסלאוקית. 

משנת 114 הייתה כפופה לאימפריה הרומית ומשנת 214 הייתה לפרובינקיה רומית. בשנת 244 התאחדה עם האימפריה הרומית.

בתקופת אבגר החמישי הממלכה קיבלה על עצמה את הנצרות.

גבולות הממלכה היו הרי הטאורוס בצפון, נהר החבור בדרום ובמזרח ונהר הפרת במערב.

## קישורים חיצוניים

* 

קטגוריה:מדינות לשעבר באסיה
קטגוריה:פרובינקיות רומיות
פמקה ינסן

**פמקה בומר ינסן** (בהולנדית: **Famke Beumer Janssen**; נולדה ב-5 בנובמבר 1964) היא שחקנית ודוגמנית עבר הולנדית. היא ידועה בעיקר בזכות תפקידה בסרטי "אקס מן" בתור ג'ין גריי ובסדרת הסרטים של "חטופה" בתור לני מילס.

## ביוגרפיה
פמקה בומר ינסן נולדה ב-5 בנובמבר 1964 באמסטלפיין, הולנד. יש לה שתי אחיות, הבמאית אנטואנט בומר (אנ') והשחקנית מרג'ולין בומר (אנ'), שתיהן שינו את שם משפחתן לבומר לאחר שהוריהן התגרשו.

בנוסף לשפת האם שלה, הולנדית, ינסן דוברת גם אנגלית וצרפתית. היא למדה גרמנית, אך לא התמידה. לאחר סיום לימודיה בתיכון, ינסן למדה כלכלה במשך שנה באוניברסיטת אמסטרדם, אותה כינתה מאוחר יותר "הרעיון הכי טיפשי שהיה לי אי פעם".

בשנת 1984 היגרה לארצות הברית, שם היא התחילה קריירת דוגמנות. בתחילת שנות ה-90, היא נרשמה לבית הספר ללימודים כלליים של אוניברסיטת קולומביה כדי ללמוד כתיבה יוצרת וספרות.

## קריירה
בשנה שהגיעה לניו יורק היא חתמה עם Elite Model Management ועבדה עבור מותגי אופנה מובילים כמו איב סן לורן, ג'ורג'ו ארמני, שאנל וויקטוריה'ס סיקרט. היא כיכבה בפרסומת בשנת 1988 לבושם Exclamation של מותג האופנה "קוטי". המראה שלה הושווה לכוכבות קולנוע משנות ה-40 כמו הדי לאמאר.

לאחר שפרשה מדוגמנות בתחילת שנות ה-90, ינסן גילמה תפקידי אורח במספר סדרות טלוויזיה, כולל תפקיד בפרק של "מסע בין כוכבים: הדור הבא" משנת 1992, בתור קמלה, לצד פטריק סטיוארט, איתו כיכבה מאוחר יותר בסדרת סרטי "אקס-מן". באותה שנה, ינסן קיבלה את התפקיד של ג'דזיה דאקס בסרט "מסע בין כוכבים: חלל עמוק 9", אך סירבה לקבל תפקידים קולנועיים. תפקידה הקולנועי הראשון היה לצד ג'ף גולדבלום בסרט דרמת הפשע "אבות ובנים" משנת 1992.

בשנת 1995 שיחקה בסרט "גולדן איי".

בשנות האלפיים, היא שיחקה בסרטי "אקס-מן" בתור ג'ין גריי. על תפקידה בסרט היא זכתה בפרס סאטורן. היא שיחקה גם בסרטים: "ציידי המחשבות", "משחקים נסתרים" ו"קוטלי המכשפות".

בשנת 2004 שיחקה בדרמה הקומית "מת על ההספד".

בשנת 2008 שיחקה ינקן בסרט הפעולה של לוק בסון, "חטופה" בתור אלינור "לני" מילס, אשתו לשעבר של בריאן מילס (ליאם ניסן). היא שבה לשחק גם בסרטי ההמשך "חטופה 2" ו"חטופה 3"

בשנת 2015 הצטרפה לעונה השנייה של סדרת המתח "המדריך לרוצח" ברשת ABC בכיכובה של ויולה דייוויס בתפקיד עורכת הדין איב רות'לו שמנהלת רומן עם אנאליס קיטינג.

בשנת 2017 כיכבה בסדרה "הרשימה השחורה: גאולה" בתפקיד סוזן סקוט "סקוטי" הארגרייב, ראשת סניף העניינים האפורים של "האליקון איגיס", ארגון שכירי חרב סמוי. הסדרה שהיא סדרת-בת ל-"הרשימה השחורה", שודרה ברשת NBC ובוטלה לאחר עונה אחת בשל רייטינג נמוך.

## חיים אישיים
בין השנים 1989 ל-2000, ינסן הייתה נשואה לתסריטאי והבמאי קיפ וויליאמס (אנ'), בנו של האדריכל טוד וויליאמס (אנ').

ינסן הופיעה בקמפיין של PETA בשנת 2007 להעלאת המודעות לזכויות בעלי חיים. הקמפיין השתמש בסיסמה "היו מלאכים למען בעלי חיים". ב-28 בינואר 2008, היא מונתה לשגרירה של רצון טוב ליושרה מטעם משרד האו"ם לסמים ופשיעה (אנ') בכנס של האו"ם למאבק בשחיתות שנערך בנוסה דואה (אנ'), באלי.

## פילמוגרפיה
### קולנוע

### טלוויזיה

## קישורים חיצוניים

קטגוריה:שחקניות קולנוע וטלוויזיה הולנדיות
קטגוריה:דוגמניות הולנדיות
קטגוריה:נערות בונד
קטגוריה:בוגרות אוניברסיטת קולומביה
קטגוריה:אל-הוריות
קטגוריה:מהגרות מהולנד לארצות הברית
קטגוריה:זוכות פרס סאטורן לשחקנית משנה בקולנוע
קטגוריה:הולנדיות שנולדו ב-1964
חוסר באלפא 1 אנטיטריפסין

**חוסר באלפא 1 אנטיטריפסין** (**Alpha 1 antitrypsin deficiency**) הוא פגם גנטי אוטוזומלי רצסיבי נדיר, אשר מאופיין בפגיעה מלאה או חלקית בפעילות של האנזים אנטיטריפסין אלפא-1.
האנזים אלפא 1 אנטיטריפסין מונע הרס של רקמות תאים באמצעות עיכוב פרוטאזות, שהם האנזימים האחראיים על פירוק חלבונים. אנטיטריפסין אלפא-1 הוא האנטי פרוטאז העיקרי בגוף, אשר נמצא בסרום הדם ובמקרופאגים. 

כתוצאה מחוסר באנטיטריפסין אלפא-1, קיימת פעילות יתר של הפרוטאזות שמשוחררות מהנויטרופילים, מה שמוביל להרס ריקמת הבסיס בכליה והרס נאדיות הריאה.
באנשים עם חסר גנטי שלא מעשנים כלל לא תופיע מחלה משמעותית, אולם עישון מועט יכול לגרום לתסמינים קשים והופעה מוקדמת יותר של המחלה . הנפחת היא פאן-אצינרית, כלומר מקיפה את האונית (אצינוס) כולה באונות הריאה התחתונות בהן זרימת הדם גבוהה יותר, וכך גם הנגישות לפרוטאזות. זאת לעומת צורות נפחת אחרות, בהן בדרך כלל יש פגיעה באונות הריאה העליונות. תהליך לא הפיך במחלה זו הוא לייפת (פיברוזיס, הצטברות קולגן) בדופן של הסימפונות, והרס קבוע של דפנות נאדיות הריאה. לעיתים מתפתחת במחלה זו הצטלקות בכבד ואף שחמת. מידת חומרת המחלה תלויה בסוג המוטציה בגן של אנטיטריפסין שנקרא SERPINA1.

## בדיקה גנטית לחסר אנטיטריפסין
1 מכל 90 יהודים אשכנזים נושא את הגן הפגום של אנטיטריפסין. אם שני בני הזוג נשאים של המחלה, הסיכוי שלהם להולדת תינוק החולה בחסר אנטיטריפסין שווה ל-25%. עם זאת, מאחר שמדובר במחלה במידה שלא מוגדרת כקשה, בדיקה גנטית לחסר אנטיטריפסין לא נמצאת בסל הבריאות. הבדיקה ניתנת לביצוע לפי שיקול דעתם של בני הזוג באופן פרטי.

[ממוזער|250px|[טומוגרפיה ממוחשבת המדגימה נפחת ובועות נפחת באונות הריאה התחתונות של נבדק/ת הסובל/ת מחוסר תורשתי באלפא 1 אנטיטריפסין. בועות הנפחת לוחצות על רקמת הריאות וגורמות לעלייה מקומית בצפיפות הריאה.]]

## קישורים חיצוניים

*
* Gene Tests
* פורטל הגנטיקה

קטגוריה:הפרעות מטבוליות
C-1 טריידר

ה-**C-1 Trader** הוא מטוס תפעול ותובלה אשר נועד לתפעול על נושאות מטוסים (carrier-onboard-delivery). היווה דגם מתקדם של מטוס ה-S-2 Tracker. הוחלף על ידי גרסה דומה של מטוס ה-E-2 הוקאיי, ה-C-2 Greyhound.

## תכנון ופיתוח
מטוס ה-C-1 Trader פותח על פי דרישות הצי האמריקני למטוס חדש נגד צוללות. על פי אותן דרישות החלה חברת גראמן לייצר אב טיפוס דו-מנועי.

## היסטוריה מבצעית
ב-1952 קיבל הצי האמריקני את מטוס ה-**XS2F-1**, והשתמש בו לראשונה ב-4 בדצמבר באותה שנה. במהלך שנות ה-50, פותחו לו מספר גרסאות, ה-C-1 Trader היה אחד מהם. 

ה-C-1 (במקור כונה **TF-1**) תוכנן לשאת 9 נוסעים או כ-3500 פאונד של מטען. טס לראשונה בינואר 1955. בשנות ה-60 וה-70, ה-C-1 הוביל דואר ואספקה לנושאות מטוסים אשר הוצבו באוקיינוס השקט בזמן מלחמת וייטנאם. 

כ-83 יחידות של ה-C-1 יוצרו, ועוד ארבעה אשר הומרו למטוסי שיבוש אלקטרוניים שנקראו: **EC-1A Tracers**. ה-C-1 האחרון יצא משימוש בשנת 1988.

## גרסאות
***TF-1** - מטוס תפעול ותובלה אשר יועדו לשאת 9 נוסעים, פותח כמחליף של מטוס ה-S2F Tracker. שמם הוחלף ל-**C-1A** בשנת 1962. 87 יחידות יוצרו.

***TF-1Q** - ארבעה ממטוסי ה-TF-1 הומרו כדי לשמש כמטוסי שיבוש אלקטרוניים. שמם הוחלף ל-**EC-1A**, ב-1962.

***TF-1W**

## מפעילות
* **[[ארצות הברית]]**
**הצי האמריקני

## קישורים חיצוניים

קטגוריה:כלי טיס אמריקאיים
קטגוריה:מטוסי גראמן
דפוק (עיר)

**דֶפּוֹק** (באינדונזית: **Depok**) היא עיר במחוז מערב ג'אווה שבאינדונזיה. העיר מהווה פרוור של הבירה ג'קרטה ושטחה כ-200 קמ"ר. על פי מפקד האוכלוסין משנת 2020 אוכלוסיית העיר מנתה כ-2 מיליון תושבים, ובכך היא העיר השלישית בגודלה במטרופולין הבירה ג'קרטה ובמחוז מערב ג'אווה, והשישית באינדונזיה כולה.

## היסטוריה
ב-18 במאי 1696 קנה קורנליס צ'סטליין (Cornelis Chastelein), קצין לשעבר בחברת הודו המזרחית ההולנדית, את האזור עליו שוכנת כיום העיר דפוק. לפני מותו, כתב צוואה בה הוא מבקש לשחרר את עבדי המקום ולהפכם לבעלי האדמה החדשים של האזור.

ב-1871 אפשרה הממשלה ההולנדית לתושבי העיר להקים ממשלה עצמאית, אשר בראשה נשיא עצמאי. השלטון הופסק בשנת 1952, כשהממשלת דפוק העבירה כמעט את כל הסמכויות שבידה לממשלה האינדונזית.

במרץ 1982 סווגה דפוק כעיר אדמיניסטרטיבית, וב-1999 – כעיר לכל דבר.

## אדמיניסטרציה
### מחוזות
דפוק מחולקת ל-6 מחוזות:
* בג'י
* צ'ימאנגיס
* לימו
* פאנצ'וראן מאס
* סאוואנגאן
* סוקמאג'איה

### ראשי העיר
ראשי העיר של דפוק:
* רוקאסאה סוראדימאג'ה (Drs. Moch. Rukasah Suradimadja; שנים: 1982–1984)
* תאמג'יד (Drs. H. M. I. Tamdjid; שנים: 1984–1988)
* אבדול ואכיאן (Drs. H. Abdul Wachyan; שנים: 1988–1991)
* מוך מאסדוקי (Moch Masduki; שנים: 1991–1992)
* סופיאן סאפארי האמים (Drs. H. Sofyan Safari Hamim; שנים: 1992–1996)
* באדרול קאמאל (Drs. H. Badrul Kamal; שנים: 1997–2005)
* נור מאהמודי איסמאיל (Dr. Ir. H. Nur Mahmudi Ismail, Msc.; שנים: 2005–2015)
*אידריס אבדול סומד (Idris Abdul Somad) 2015 – היום)

## מסחר
בעיר קיימים קניונים מגוונים, אך גם שווקים מסורתיים. קניונים ומרכזי קניות עיקריים: קניון דפוק' *Depok Plaza*, בניין SixtyOne ו-*Depok ITC*. בעיר קיימות מסעדות רבות, ואף סניפים של רשתות בינלאומית למזון מהיר כמו מקדונלד'ס, A&W, דנקן דונטס, קנטקי פרייד צ'יקן וסטארבקס.

## חינוך
דפוק ידועה כ"עיר הסטודנטים", הכוללת את בתי הספר:
* אוניברסיטת אינדונזיה
* אוניברסיטת גונאדארמה
* פוליטכניק טוגו
* פוליטכניק נגרי ג'קרטה

כמו כן, קיימים גם מספר בתי ספר פרטיים לשפות זרות.

## תחבורה
תחבורה ציבורית (*angkot*) היא מרכיב מרכזי בעיר. בעיר קיימת מסילת רכבת המחברת בינה ובין הבירה ג'קרטה אשר בצפון, והעיר בוגור (Bogor) אשר בדרום. בדפוק קיימים שתי תחנות רכבת גדולות.

## ערים תאומות

* 

## קישורים חיצוניים

* 
* 

## הערות שוליים

קטגוריה:אינדונזיה: ערים
קטגוריה:ג'אווה
קטגוריה:יישובים שהוקמו ב-1982
בורדוף

ממוזער|גבינת בורדוף
**בורדוף** (ברומנית: **Branza de burduf**), היא סוג של גבינת צאן מלוחה, העשויה מחלב כבשים ומיוצרת ברומניה. הגבינה היא בעלת מרקם רך במקצת ובעלת טעם חזק.

יצור הגבינה נעשה על ידי פריסת גבינת קש לחתיכות קטנות והמלחה. לאחר מכן שמים בקערת עץ גדולה ולשים בידיים. בתערובת זו ממלאים קיבת כבש או עור כבש שנוקו היטב ויובשו, או קליפת גזע עץ אשוח. הגבינה שנשמרה בעור ובקיבת כבש, ניתנת לשימוש גם לאחר תקופה ארוכה. הגבינה שנשמרה בקליפת גזע עץ האשוח, מקבלת במשך הזמן טעם מיוחד של שרף האשוח.
הגבינה מוגשת כתוספת לממליגה, בלינצ'ס, ומאפים מבצק עלים. הגבינה אופיינית בעיקר לאזור טרנסילבניה שברומניה ונעשית בדרך כלל במחלבות ביתיות קטנות.

קטגוריה:גבינות רומניות
קטגוריה:גבינות כבשים
מוח חצוי

**מוח חצוי** הוא כינוי למצב הנגרם עקב פגיעה או העדר של כפיס המוח המחבר בין שתי ההמיספירות של המוח הגדול.

## השלכות
כאשר כפיס המוח אינו מתפקד לא מתאפשרת תקשורת בין ההמיספרות. כלומר, אותות עצביים הנשלחים מהמיספרה אחת לא יצליחו להגיע להמיספרה השנייה. 
עם זאת, חרף הפגיעה בקשר שבין ההמיספרות, כל אחת מהן ממשיכה לתפקד באופן עצמאי על פי הקלט שהיא מקבלת משדה הקליטה של קולטני החישה המחוברים אליה ישירות.

כאשר מראים למטופל בעל מוח חצוי תמונה בשדה הראייה השמאלי (המחצית השמאלית של התמונה בשתי העיניים), הוא לא יוכל לומר במילים מה הוא רואה. הסיבה לכך היא שהתמונה משדה הראייה השמאלי מעובדת במחצית הימנית של המוח, אך בהיעדר כפיס מוח תקין המידע לא יכול לעבור למרכז הדיבור, שנמצא אצל רוב האנשים במחצית השמאלית של המוח. אמנם, האדם יוכל להתייחס לתמונה שלא באמצעות מילים.

## שימושים רפואיים
ניתוח נדיר שמביא למצב של מוח חצוי נקרא קורפוס קלוסטומיה. הניתוח נעשה, בדרך כלל כמוצא אחרון, אצל חולי אפילפסיה קשים, ונועד להפחית את חומרת התסמינים בעת ההתקפים האפילפטיים.
מטרת הניתוח היא לחסום את האפשרות של הפעילות החשמלית האלימה המלווה להתקפי אפילפסיה לעבור בין ההמיספרות.

## מחקר
ממוזער|250px|מחקר אודות מוח חצוי
המחקרים הראשוניים על מוח חצוי נעשו על ידי רוג'ר וולקוט ספרי שהמשיך אותם יחד עם מייקל גזניגה. מחקרים אלו היוו הבסיס לתאוריות לגבי חוסר הסימטריה בתפקיד של מחציות המוח השונים.

במחקרים אלו הוצג לאנשים חצויי מוח מידע חזותי לכל אחת מההמיספרות בנפרד. החוקרים התבססו על כך שהמידע משדה הראייה השמאלי נקלט רק בהמיספרה הימנית ולהפך (זאת עקב הצטלבות סיבי העצב בתצלובת הראייה). אך בעוד שאצל אנשים שאינם חצויי מוח, כפיס המוח מעביר את המידע בין ההמיספרות באופן מיידי, אצל חצויי המוח ההמיספרות לא יכולות לשתף אחת את השנייה במידע שנקלט. מתוך התגובות של נבדקים חצויי מוח לגירויים שהוצגו בשדות הראייה השונים, עלה כי לרוב בני האדם יש להמיספרה השמאלית עדיפות ביכולות שפתיות. משום שהדיבור נשלט לרוב על ידי ההמיספרה השמאלית, רק היא הייתה יכולה "לשוחח" עם החוקרים והתקשורת עם ההמיספרה הימנית הושגה באמצעות מטלות מוטוריות שלא דרשו שימוש במילים.

## ראו גם
*תסמונת הגף הזרה

## קישורים חיצוניים
* 

## הערות שוליים

קטגוריה:המוח
קטגוריה:מדעים קוגניטיביים
התזמורת הממלכתית של ברלין

**התזמורת הממלכתית של ברלין** (בגרמנית: **Staatskapelle Berlin**) היא תזמורת האופרה של ברלין.

## היסטוריה
ראשיתה של התזמורת בשנת 1570, כאשר יואכים השני, הנסיך הבוחר מברנדנבורג, ייסד תזמורת בחצרו. בשנת 1701 הוביל סיפוחם של הנסיכים הבוחרים מברנדנבורג למלך פרוסיה להגדרת התזמורת כ"תזמורת החצר של מלך פרוסיה" ("Königlich Preußische Hofkapelle") והיא כללה כ-30 נגנים. התזמורת התחברה אל אופרת החצר המלכותית, מייסודו של פרידריך הגדול בשנת 1742. בין המוזיקאים ידועי השם ששמם נקשר עם התזמורת היו קרל פיליפ עמנואל באך, פרנץ בנדה ויוהאן יואכים קוונץ.

הקונצרט הראשון שנתן ההרכב לקהל רחב יותר, מחוץ לחצר המלכות, התקיים ב-1 במרץ 1783 ב"מלון פאריז", בניצוחו של יוהאן פרידריך רייכארדט, הקאפלמייסטר (מנהל מוזיקלי של ההרכב. אחרי כניסתו של ג'אקומו מאיירבר לתפקיד הקאפלמייסטר, משנת 1842, התרחב תפקיד התזמורת וסדרה שנתית ראשונה של קונצרטים למנויים יצאה לפועל. התזמורת ניגנה יצירות משל וגנר, מנדלסון ואוטו ניקולאי בביצועי בכורה, חלקם עולמיים וחלקם בגרמניה. 

המנהל המוזיקלי של התזמורת, ה"שטאטסקאפלמייסטר" (Staatskapellmeister), תופס משרה מקבילה באופרה של ברלין. כיום מחזיק בשתי המשרות, מאז 1992, דניאל בארנבוים. מאז שנת 2000 נושא בארנבוים בתואר "מנצח למשך חייו" של התזמורת. בארנבוים והתזמורת הממלכתית של ברלין ערכו כמה הקלטות לחברת טלדק.

## מנהלים מוזיקליים
* יוהאן פרידריך אגריקולה (1759 - 1775)
* יוהאן פרידריך רייכארדט (קאפלמייסטר של החצר) (1775 - 1794)
* ברנהרד אנסלם ובר (1816 - 1820)
* גספרה ספונטיני (1820 - 1841)
* ג'אקומו מאיירבר (1842 - 1846)
* אוטו ניקולאי (1848 - 1849)
* רוברט ראדקה (קאפלמייסטר של החצר) (1871 - 1887)
* יוזף שוכר (1888 - 1899)
* ריכרד שטראוס (1899 - 1913)
* לאו בלך (קאפלמייסטר של החצר) (1913 - 1920)
* אריך קלייבר (1923 - 1934)
* קלמנס קראוס (1935 - 1936)
* הרברט פון קאראיין (1941 - 1945)
* יוזף קיילברת (1948 - 1951)
* אריך קלייבר (1954 - 1955)
* פרנץ קונוויטשני (1955 - 1962)
* אוטמר זואיטנר (1964 - 1990)
* דניאל בארנבוים (1992 - 2023)
* כריסטיאן תילמן (מיועד, צפוי להתחיל מעונת 2024/25)

## קישורים חיצוניים

* 

* 

## הערות שוליים

ברלין
ברלין, ממלכתית
קטגוריה:ברלין: תרבות
אהרן פלדמן

[ממוזער|הרב פלדמן עם הרבנים יעקב מאייר ועזריאל בראון בישיבה הגדולה  של [קרטרט (ניו ג'רזי)|קרטרט, ניו ג'רזי ]]
הרב **אהרן פלדמן** (נולד בי"א בשבט ה'תרצ"ב, 18 בינואר 1932) הוא ראש ישיבת נר ישראל בבולטימור, מרילנד, וחבר מועצת גדולי התורה של אגודת ישראל בארצות הברית.

## תולדותיו
נולד בארצות הברית לרב יוסף ושיינא גולדה פלדמן. אביו היה אחרון הרבנים הרשמיים האורתודוקסים בבולטימור. למד בישיבת חפץ חיים בבולטימור אצל הרב יעקב בוברובסקי, בישיבת בית התלמוד בארצות הברית, ולמד בחברותא עם ראש הישיבה הרב אריה לייב מאלין. כמו כן למד בישיבת נר ישראל בראשות הרב יעקב יצחק רודרמן וכן נחשב לתלמיד מובהק של הרב יצחק הוטנר.

בשנת תשכ"א (1961) עלה לישראל והתגורר כשתים עשרה שנה בבני ברק, שם למד בכולל חזון איש. בשנים אלו התקרב לרב יעקב ישראל קניבסקי (ה"סטייפלר") והרב אלעזר מנחם שך. בשנת תשל"ג עקר לירושלים ושימש כראש המחלקה ליוצאי ארצות הברית בישיבת אור שמח.

שימש גם כמשגיח בישיבת בית התלמוד בישראל.

בשנים תשנ"ב-תשנ"ד כיהן כראש כולל לאברכים אמריקאים בירושלים, בבית המדרש של ישיבת כנסת בית אהרן שבראשות מחותנו הרב אפרים זורייבין.

עם הקמת ישיבת באר התורה בקיץ תשנ"ד, בידי חתנו הרב גבריאל יוסף לוי, התמנה כנשיא הישיבה.

בשנת 2001 נקרא לשמש כראש ישיבת נר ישראל בבולטימור. בשנת תשס"ה התארח אצל הנשיא ג'ורג' ווקר בוש עם עוד 15 רבנים לדיון בלתי רשמי בבית הלבן בענייני החינוך התורני.

## השקפותיו
בשנת תשס"ג התפרסמה תשובה שלו שבה כתב שאלה מבין חסידי חב"ד המאמינים שרבם יקום לתחייה כמשיח - אמונתם שקרית אך אינם אפיקורסים. לעומתם, המאמינים ש"עצם האלוקות" התלבשה ברבי מנחם מנדל שניאורסון ומתפללים אליו - הם כופרים ואין לצרפם למניין, אך הבהיר שהולכין אחר הרוב וסתם חסיד חב"ד אינו חשוד בזה.

בשנת תשס"ה יצא בביקורת חריפה על הרב נתן סליפקין ותמך באיסור שיצא נגד ספריו.

בשנת תשע"ג עורר סערה כשכינה את חבר הכנסת דב ליפמן "רשע", המנסה לכפות שינויים במערכת החינוך התורני ללא התייעצות עם גדולי התורה. מאוחר יותר חזר בו ואמר כי הוא מאמין שכוונותיו של ליפמן הן "לשם שמים".

ב-2010, כתב הרב אהרן ליכטנשטיין ביקורת על כמה דברי השקפה שכתב בספרו "בעין הסערה". והרב פלדמן ענה לו, והרב ליכטנשטיין ענה לתשובתו.

## משפחתו

* אחיו עמנואל (מנחם) פלדמן - רב באטלנטה, ג'ורג'יה
* אחיו הצעיר, הרב יואל פלדמן - דיקן לתלמוד באקדמיה בבולטימור
* חתנו הרב גבריאל יוסף לוי - ראש ישיבת באר התורה
* בנו הרב שלמה - מחבר ספר "שערי דעת", חתן הרב אפרים זורייבין
* בנו הרב אליהו - מו"צ בשכונת הר נוף, מחבר הספר "אגור באהליך" על הלכות מזוזה וחתן הרב אבא מרדכי ברמן ראש ישיבת עיון התלמוד
* חתנו הרב אלימלך קורנפלד - רב קהילת הגר"א ברמת בית שמש א'
* חתנו הרב שלמה זלמן שפירא - ר"מ בישיבת בית מאיר בבני ברק.

## ספריו
* **יד לפאה**, י"ד סימנים בבאור עניינים חמורים במסכת פאה והלכות מתנות עניים - בני ברק תשכ"ז
* **שלש שלומות הן**: אושר בנשואין על פי התורה, ירושלים תשנ"ג
* **רוח המושל**: ביאורי אגדות חז"ל רבה בר בר חנה וסבי דבי אתונה ועוד, על פי הגאון מווילנא בספרו "פירוש על כמה אגדות, ירושלים תשנ"ז
* **the eye of the storm** (בעין הסערה), השקפת התורה על מאורעות ותופעות הזמנים המודרניים

## קישורים חיצוניים
* 

## הערות שוליים

קטגוריה:ראשי ישיבה אמריקאים
קטגוריה:בולטימור: רבנים
קטגוריה:רבני ישיבת אור שמח
קטגוריה:חברי מועצת גדולי התורה בארצות הברית
קטגוריה:ראשי ישיבות לחוזרים בתשובה
קטגוריה:עולים בשנות ה-1960
קטגוריה:בוגרי ישיבת נר ישראל-בולטימור
קטגוריה:רבנים ליטאים
קטגוריה:ישראלים שנולדו ב-1932
טג'יקיסטן במשחקים האולימפיים

**[[טג'יקיסטן]]** משתתפת ב**[[המשחקים האולימפיים|משחקים האולימפיים]]** מאז אולימפיאדת אטלנטה (1996). עד אז, התחרו הספורטאים הטג'יקים במסגרת המשלחת הסובייטית, ובאולימפיאדת ברצלונה (1992) השתתפו, לצד ספורטאים מ-11 מדינות נוספות שהרכיבו בעבר את ברית המועצות, במשלחת מאוחדת (Unified Team).

הספורטאי הראשון שזכה במדליה אולימפית היה הג'ודוקא ראסול בוקייב, שזכה במדליית ארד באולימפיאדת בייג'ינג (2008). בהמשך אותם משחקים זכה המתאבק יוסופ עבדוסלומוב במדליית כסף. באולימפיאדת לונדון (2012) זכתה המתאגרפת מבזונה צ'ורייבה במדליית ארד, והייתה לאישה הראשונה שזוכה במדליה אולימפית לזכות טג'יקיסטן. באולימפיאדת ריו דה ז'ניירו (2016) היה האתלט דילשוד נזרוב לטג'יקי הראשון שזוכה במדליית זהב אולימפית, ביידוי פטיש.

טג'יקיסטן השתתפה לראשונה באולימפיאדת חורף באולימפיאדת סולט לייק סיטי (2002). היא שלחה למשחקים גולש סקי אלפיני אחד, אנדריי דריגין, שהיה גם הספורטאי היחיד שייצג אותה בטורינו ובוונקובר. בשלוש האולימפיאדות לא הגיע דריגין להישגים משמעותיים.

## מדליות

### לפי אולימפיאדה
**באולימפיאדות הקיץ:**

### לפי ענף
**בענפי הקיץ:**

## ראו גם
* טג'יקיסטן במשחקים הפאראלימפיים
* טג'יקיסטן במשחקים האולימפיים לנוער
* ברית המועצות במשחקים האולימפיים
* המשלחת המאוחדת במשחקים האולימפיים

## קישורים חיצוניים
* אתר הוועד האולימפי הלאומי של הרפובליקה של טג'יקיסטן 

## הערות שוליים

קטגוריה:טג'יקיסטן: ספורט
קטגוריה:מדינות במשחקים האולימפיים
ציון פיניאן

**ציון פיניאן** (נולד ב-26 בדצמבר 1951) הוא פוליטיקאי ישראלי שכיהן כחבר הכנסת בכנסת ה-18 מטעם מפלגת הליכוד ולפני כן כסגן ראש עיריית טבריה. איש חינוך במקצועו.

## ביוגרפיה
פיניאן נולד במרוקו ועלה ארצה עם משפחתו, בשנת 1956. הוא גדל והתחנך בטבריה. בילדותו לקה בפוליו ועד גיל אחת עשרה לא הצליח ללכת. הוא למד חינוך והוראה באוניברסיטת חיפה ועסק במשך שנים רבות בהוראה, כמורה, כמחנך וכמנהל בית ספר תיכון בטבריה.

### פעילותו הציבורית
בשנת 1989 מונה על ידי שר השיכון, דוד לוי, למנהל "פרויקט שיקום השכונות" בצפון הארץ ואף זכה ב"פרס נשיא המדינה" בעקבות הצלחתו בתפקיד זה. לאחר מכן בין השנים 1992 – 2004 כיהן כסגן ראש עיריית טבריה.

לקראת הבחירות לכנסת השש עשרה (2003) הוצב פיניאן במקום ה-42 ברשימת הליכוד, אך הליכוד זכה ב-38 מנדטים בלבד ולא נבחר לכנסת. בינואר 2006, לאחר התפטרות צחי הנגבי לטובת קדימה הגיע תורו להיכנס לכנסת, אך בדומה לקודמו ברשימה אביגדור קהלני הוא ויתר על כניסה לכנסת. לקראת הבחירות לכנסת השבע עשרה שהתקיימו באותה שנה הוא נבחר במקום ה-24 ברשימת הליכוד, אך הליכוד זכה ב-12 מנדטים בלבד והוא לא נכנס לכנסת. בבחירות לכנסת השמונה עשרה הוצב במקום ה-22 ברשימת הליכוד-אח"י לכנסת. הרשימה זכתה ב-27 מנדטים והוא נבחר לראשונה כחבר כנסת מן המניין ושימש כמרכז הקואליציה בוועדת הכספים. חוקק את חוק נפגעי הפוליו, שהעניק לו ולעוד כחמש מאות איש הטבות מופלגות. בבחירות לכנסת התשע עשרה הוצב פיניאן במקום ה-65 ברשימת הליכוד ישראל ביתנו לכנסת.

בבחירות לרשויות המקומיות ב-2013, התמודד לראשות עיריית טבריה מול יוסי בן-דוד ורון קובי, אך לא נבחר. בבחירות אלה נבחר בן דוד ואילו פיניאן קיבל 2 מנדטים במועצת העיר וכיהן כיו"ר האופוזיציה.

בבחירות המקומיות ב-2018, התמודד לראשות עיריית טבריה בשנית מול בן דוד וקובי, ללא הצלחה ונותר מחוץ למועצה.
## חיים אישיים
פיניאן נשוי ואב לשישה. מתגורר בטבריה.

## קישורים חיצוניים
* 
* 
* 
* 

## הערות שוליים

קטגוריה:אנשי חינוך ישראלים
קטגוריה:בוגרי אוניברסיטת חיפה
קטגוריה:חברי מועצת העיר טבריה
קטגוריה:חברי הכנסת מטעם הליכוד
קטגוריה:עולים בשנות ה-1950
קטגוריה:נפגעי פוליו ישראלים
קטגוריה:חברי הכנסת השמונה עשרה
קטגוריה:סגני ראשי רשויות מקומיות בישראל
קטגוריה:ישראלים ילידי מרוקו
קטגוריה:חברי כנסת נכים
קטגוריה:ישראלים שנולדו ב-1951
חמד עמאר

**חמד עמאר** (בערבית: **حمد عمار**; נולד ב-5 בנובמבר 1964) הוא פוליטיקאי דרוזי-ישראלי, המכהן כחבר הכנסת מטעם ישראל ביתנו. בעבר כיהן כשר בלי תיק במשרד האוצר.

## ביוגרפיה
חמד עמאר נולד לאזימי ולאנישי ב־5 בנובמבר 1964 בשפרעם. שירת בצה"ל בשנים 1982–1986. עבד כעוזרו של אביגדור ליברמן בעת שזה כיהן כשר התשתיות הלאומיות וכשר התחבורה. בבחירות למועצת שפרעם ב־1998 הוצב במקום השני ברשימה עצמאית למועצה. הרשימה קיבלה 2 מנדטים ועמאר נבחר לחבר במועצת העיר שפרעם. הוא כיהן בתפקיד זה עד הבחירות הבאות ב-2003. ייסד את עמותת תנועת הנוער הדרוזי בישראל ואת העמותה לאמנויות לחימה בישראל, והוא אמן קראטה בעל חגורה שחורה דאן 5 בקראטה בסגנון שוטוקאן.

בעל תואר ראשון במדעי החברה ממכללת צפת. סיים לימודי משפטים במכללת שערי משפט.

עמאר עבד ברשות הלאומית לבטיחות בדרכים.

לקראת הבחירות לכנסת ה-18 ב־2009 שובץ עמאר במקום ה-12 ברשימת ישראל ביתנו, ונבחר לכנסת. ב הוצב במקום ה-10 ברשימה המשותפת הליכוד - ישראל ביתנו, וב שובץ במקום החמישי ברשימת ישראל ביתנו.

ב, לאחר כניסת המפלגה לקואליציה ביוני 2016, נבחר עמאר לשמש כסגן יושב ראש הכנסת.

בבחירות לכנסת ה-21 שנערכו במרץ 2019 הוצב עמאר במקום השישי ברשימת המפלגה ולא נכנס לכנסת. בבחירות לכנסת ה-22 שנערכו בספטמבר של אותה שנה הוצב עמאר בשנית במקום השישי. בבחירות אלו זכתה המפלגה לשמונה מושבים ועמאר נבחר לכהונה רביעית בכנסת. בבחירות לכנסת ה-23 שנערכו במרץ 2020 הוצב בפעם השלישית במקום השישי ונבחר שוב. בכנסת ה-23 הוא כיהן כסגן יו"ר הכנסת מטעם מפלגתו.

עם הקמת הממשלה ה-36 הוא הושבע לתפקיד שר במשרד האוצר, תחת יו"ר מפלגתו אביגדור ליברמן שכיהן כשר האוצר. בפועל, התיקון לחוק היסוד שנועד להסדיר את מעמדו לא התקבל, ולכן הוא נחשב כשר בלי תיק. לקראת הבחירות לכנסת העשרים וחמש, הוצב שוב במקום השישי ברשימת ישראל ביתנו לכנסת ונבחר לכנסת.

## חיים אישיים
עמאר נשוי ואב לשלושה ילדים. תושב העיר שפרעם.

## קישורים חיצוניים

* חמד עמאר, באתר ערוץ כנסת
* 
* מזל מועלם, ח"כ עמאר: חושש שההקצנה הסונית תגיע לערביי ישראל, באתר אל-מוניטור, 1 ביולי 2014
* 

## הערות שוליים

קטגוריה:חברי מועצה ברשויות מקומיות בישראל
קטגוריה:חברי כנסת דרוזים
קטגוריה:פוליטיקאים דרוזים ישראלים
קטגוריה:משפטנים דרוזים ישראלים
קטגוריה:בוגרי המרכז האקדמי שערי מדע ומשפט
קטגוריה:חברי הכנסת העשרים וארבע
קטגוריה:עורכי דין ישראלים
קטגוריה:חברי הכנסת השמונה עשרה
קטגוריה:חברי הכנסת התשע עשרה
קטגוריה:חברי הכנסת העשרים
קטגוריה:חברי הכנסת העשרים ושתיים
קטגוריה:חברי הכנסת העשרים ושלוש
קטגוריה:חברי הכנסת העשרים וחמש
קטגוריה:חברי הכנסת מטעם ישראל ביתנו
קטגוריה:חברי הכנסת מטעם הליכוד-ישראל ביתנו
קטגוריה:שפרעם: חברי הכנסת
קטגוריה:שרי ממשלת ישראל השלושים ושש
קטגוריה:שרי ממשלת ישראל
קטגוריה:סגני יושב ראש הכנסת בכנסת התשע עשרה
קטגוריה:סגני יושב ראש הכנסת בכנסת העשרים
קטגוריה:סגני יושב ראש הכנסת בכנסת העשרים ושתיים
קטגוריה:סגני יושב ראש הכנסת בכנסת העשרים ושלוש
קטגוריה:ישראלים שנולדו ב-1964
קטגוריה:שרים בלי תיק בממשלות ישראל
משה מטלון

**משה "מוּץ" מטלון** (נולד ב-12 במאי 1953, כ"ז באייר ה'תשי"ג בתל אביב) הוא חבר הכנסת לשעבר מטעם ישראל ביתנו בכנסת ה-18, המשמש יושב ראש הוועד הפאראלימפי הישראלי.

## ביוגרפיה
מטלון התגייס לשירות צבאי במסגרת הנח"ל. בהיותו באימון מתקדם בגדוד 50 (שהשתייך אז לחטיבת הצנחנים) נפצע קשה בתאונת משאית עמוסה בתחמושת, פלג גופו התחתון נותר משותק והוא הוכר כנכה 100%, מאז מרותק מטלון לכסא גלגלים. הוא השתתף ב בתחרויות הטלת כידון והדיפת כדור ברזל. מטלון שימש יועץ ליוצרי הסרט "לא שם זין" המתאר את התמודדותו של חייל צה"ל עם נכותו, ואף השתתף באחת הסצנות.

מטלון למד קרימינולוגיה וסוציולוגיה באוניברסיטת בר-אילן, וכן לימודי גמולוגיה, עסק בתחום היהלומים מספר שנים, היה בעל סוכנות נסיעות, חנות מזון וסוכן של המועצה להסדר ההימורים בספורט.

בשנת 1994 הצטרף לליכוד וכיהן כחבר מועצת העיר הרצליה עד שנת 2000. מטלון כיהן בהנהלת אגודת הספורט מכבי הרצליה והיה ראש משלחת ישראל ל באתונה 2004 ובייג'ינג 2008.

בשנת 1992 הצטרף להנהלת ארגון נכי צה"ל, מאוחר יותר נבחר למזכיר מחוז תל אביב וב-2001 נבחר ליו"ר הארגון. בשנת 2008 התפטר מכהונתו בארגון נכי צה"ל לשם התמודדות ברשימת ישראל ביתנו בבחירות לכנסת ה-18, ושובץ במקום ה-13 ברשימה. עם כניסתו לכנסת היה האדם הראשון שמרותק דרך קבע לכיסא גלגלים שנבחר לכהונה כחבר כנסת. הדבר הצריך את הכנסת לשפר את נגישותה כדי לאפשר למטלון לתפקד כחבר כנסת.

במהלך כהונתו הגיש מטלון הצעת חוק שנועדה לאפשר לרשתות המזון להציג מחירים על צגים אלקטרונים. ההצעה קודמה הודות למשרד הלובינג "גורן עמיר" העובד עם איגוד רשתות השיווק ונועדה להקל על הרשתות ולהפחית עלויות. בעקבות ביקורת ציבורית לא קודמה ההצעה. לאחר שהוצב במקום ה-44 הלא ריאלי ברשימת הליכוד-ביתנו לכנסת ה-19, פרש מטלון מפעילות פוליטית ומונה לדירקטוריון דיסקונט השקעות.

לקראת הבחירות לכנסת ה-20 הוצב מטלון במקום ה-16 ברשימת ישראל ביתנו לכנסת, אולם לא נבחר לכנסת לאחר שהמפלגה זכתה ב-6 מנדטים בלבד.

לקראת הבחירות לכנסת ה־21 הצטרף למפלגת תל"ם של משה יעלון אשר התמודדה יחד עם יש עתיד וחוסן לישראל תחת השם כחול לבן והוצב במקום ה-36 ברשימה, אך לא נכנס לכנסת. גם בבחירות לכנסת ה-22 הוצב במקום ה-36 ברשימת "כחול לבן" ולא נבחר לכנסת. בבחירות לכנסת ה-23 לא נכלל ברשימת כחול לבן.

ב-11 בספטמבר 2023 נבחר מטלון ליו"ר הוועד הפאראלימפי.

## חיים אישיים
מטלון מתגורר בהרצליה, נשוי בפעם השנייה ואב לארבעה. מאז שנת 2000 מתאמן ומתחרה באופני יד.

## קישורים חיצוניים

* משה מטלון - לחלום מחדש
* 
* פירוט השתתפותו בתחרויות המשחקים הפאראלימפיים באתר הרשמי של IPC 
* משה מטלון באתר "ישראל ביתנו"
* ליאת רון, פורטפוליו / משה (מוץ) מטלון, גלובס, 16 באוגוסט 2006
*
* 
* 
* ריאיון עם ח"כ משה (מוץ) מטלון, אקטואלי, 31 בינואר 2012
* 

## הערות שוליים

קטגוריה:חברי מועצת העיר הרצליה
קטגוריה:חברי הכנסת מטעם ישראל ביתנו
קטגוריה:עסקני ספורט ישראלים
קטגוריה:אתלטים פאראלימפיים ישראלים
קטגוריה:ספורטאים ישראלים במשחקים הפאראלימפיים טורונטו (1976)
קטגוריה:אתלטים במשחקים הפאראלימפיים טורונטו (1976)
קטגוריה:פעילים חברתיים ישראלים
קטגוריה:חברי הכנסת השמונה עשרה
קטגוריה:דירקטורים ישראלים
קטגוריה:פעילי מפלגת תל"ם
קטגוריה:פעילי הליכוד
קטגוריה:ספורטאים נכי צה"ל
קטגוריה:חברי כנסת נכי צה"ל
קטגוריה:בוגרי אוניברסיטת בר-אילן
קטגוריה:חברי כנסת נכים
קטגוריה:ישראלים שנולדו ב-1953
קאחה באינדוראשווילי

**קאחָה בַּאינדוּראשווילי** (בגאורגית: **კახა ბაინდურაშვილი**; נולד ב-26 בספטמבר 1978) הוא פוליטיקאי גאורגי שכיהן מפברואר 2009 ועד יוני 2011 כשר האוצר של גאורגיה.

באינדוראשווילי נולד בטביליסי שבגאורגיה הסובייטית (כיום גאורגיה). בשנת 2000 סיים את הפקולטה לכלכלה באוניברסיטה הממלכתית של טביליסי בתואר מוסמך אוניברסיטה (MA), ובשנת 2006 קיבל תואר מוסמך אוניברסיטה (MA) ממכללת וויליאמס בוויליאמסטון שבמסצ'וסטס, ארצות הברית.

בין השנים 2004-2005 שימש באינדוראשווילי כיועץ לראש ממשלת גאורגיה. מיוני 2006 עד מרץ 2007 כיהן כראש מחלקת המיסים. ממרץ 2007 עד תחילת פברואר 2008 כיהן כסגן שר האוצר של גאורגיה. ב-6 בפברואר 2009, בעקבות מינויו של שר האוצר המכהן של גאורגיה, ניקה גילאורי, לתפקיד ראש הממשלה, מונה באינדוראשווילי לשר האוצר.

## מקורות

* הקבינט זוכה בהצבעת אמון, "סיביל גאורגיה", 6.2.2009, 
* קאחה אינדוראשווילי - ביוגרפיה, "סיביל גאורגיה", 30.1.2009, 
* קאחה באינדוראשווילי - ביוגרפיה רשמית, באתר משרד האוצר של גאורגיה, 

קטגוריה:פוליטיקאים גאורגים
קטגוריה:גאורגים שנולדו ב-1978
פשפש הנשפים

**פשפש הנשפים** (באנגלית: **The Banquet Bug**) הוא ספרה של הסופרת הסינית ין גה לינג, שהיגרה לארצות הברית בעקבות אירועי טיין-אן-מן. הספר פורסם בארצות הברית, באנגלית, בשנת 2006. הספר תורגם גם לעברית ויצא לאור בישראל בינואר 2009.

## עלילה
בפשפש הנשפים מגלה דן דונג, פועל מובטל, נשפי פרסומת לעיתונאים של חברות מסחריות ובהן כיבוד עשיר ומיוחד וגם תשלום עבור הטרחה. ברקע הסיפור חיי העניים בסין, שחיתות אנשי השררה והשלטון ותרבות של ניצול מצד עשירי הארץ וחוסר האונים של האיכרים ושל הפועלים.

ברקע מוזכרים מחשבים, האינטרנט והשימוש בטלפונים סלולריים. מה שמתחיל במקרה הופך אצל דן דונג להתמכרות למסיבות ולמעדנים המיוחדים המוגשים בהן. קנוניה וקשר של שתיקה הנחשפים לעיניו של דונג דוחפים אותו להפוך ממתחזה לעיתונאי חוקר עצמאי. תוצאות מרחיקות לכת של המהפך בהתנהגותו אינן מאחרות לבוא והן מטילות עליו עומס מצפוני. פשפש הנשפים הוא מסע ביקורת וסאטירה על השחיתות של החברה הסינית. הספר מתובל בטעמים וצבעים של המטבח הסיני המוצג לקורא בתפריטי הנשפים והמסעדות בהן מבקר דן.

דן דונג מתקשה לשמוע ולעכל את המצוקה של האנשים שחושבים שהוא עיתונאי ומקווים שמאמר שנון פרי עטו באחד מכתבי העת המפורסמים ורבי התפוצה, יביא לפתרון מהיר של בעיותיהם. אושר, עיתונאית ותחקירנית עצמאית מנסה לנצל את יכולתו של דן ליצור קשרים עם המרואיינים כדי שיעזור לה בתחקירים ובאיסוף החומר ובתמורה היא מציעה לו עזרה בעריכת הכתבות החשובות לו ועזרה בפרסומן שכן היא מיטיבה לכתוב ומכירה את אנשי המפתח בתחום התקשורת. דן מתקשה מעט בכתיבה ונזקק לשימוש במילון.

פשפש הנשפים הוא הרומן הראשון שפרסמה ין גה לינג באנגלית. היא פרסמה את ספרה הראשון בסין בשנת 1985. העלילה של פשפש הנשפים מורכבת ומפורטת, יש בה ענייני מין ורצח אבל הסוף נרמז ונראה צפוי. הפרקים אינם ממוספרים ואינם נושאים כותרות. הספר מציג את המטבח הסיני הכולל מאכלים מיוחדים כמו סנפירי כריש, רחם צפרדע, לשונות יונים, צדפות שונות ועוד. הספר מדגיש את הכוח של העיתונות שנציגיה מוזמנים לכנסים המתנהלים בצורת נשפים מפוארים עם אוכל עשיר, אירוח מפואר ותשלום עבור ההשתתפות. האנשים הפשוטים מאמינים בכוח המילה המודפסת בעיתון ובטוחים שכתבה שתציג את המקרה שלהם תביא לפתרון פלא.

השחיתות ותחושת אי האמון מודגשים על ידי הצייר ים צ'ן החי בחברה הגבוהה ומקיים קשרים הדוקים עם בני המנהיגים. הצייר שונא את המצב הזה ומצר הוא על אובדן הערכים ואובדן התרבות הסינית מלבד ערך האכילה. בספר מוצגים ראשי כפרים הגונבים תרומות המיועדות לעניי הכפר והם משתמשים בכסף לבניית בתיהם המפוארים. מוצג קבלן שלא משלם משכורות לפועלים במשך שנים והם פוחדים שיוחלפו באחרים ושכרם לא ישולם לעולם, הקבלן עצמו חי חיי מותרות ועושר.

## לקריאה נוספת
* **פשפש הנשפים** מאת ין גה לינג, מאנגלית לעברית ברוריה בן ברוך, ידיעות ספרים, 2009.
* במקור באנגלית **The Banquet Bug** by Geling Yan היפריון, ארצות הברית, 2006.

## קישורים חיצוניים
* The Banquet Bug by Geling Yan, סקירה באנגלית  על ידי Abby Pollak
* The Banquet Bug by Geling Yan, סקירה באנגלית על ידי Elizabeth Burke-Dain, ע' 22
* 

קטגוריה:נובלות
קטגוריה:ספרי 2006
קטגוריה:ספרי הוצאת משכל
קונסטנטין ויגודציקוב

**קונסטנטין ויגודציקוב** (ברוסית: **Константин Алексеевич Выгодчиков**; 1892–1941) היה שחמטאי יהודי-בלארוסי. אלוף בלארוס לשחמט בשנים 1926 ו-1928.
## קריירה
ויגודציקוב ניצח באליפות השחמט השלישית של בלארוס בשנת 1926 (לאחר שסולומון רוזנטל ניצח באליפות הראשונה והשנייה), וחלק מקום ראשון עם אברהם מודל וולדיסלב סיליץ באליפות השחמט הרביעית של בלארוס בשנת 1928.

בשנת 1908/1909 הפסיד ויגודציקוב משחק שחמט בהתכתבות לאלכסנדר אלכין. הוא חלק מקום ראשון עם קליאצקי באליפות ברית המועצות בשנת 1920, דרג ב'. בדו-קרב קצר ביניהם ניצח ויגודציקוב את קליאצקי 2:0. באליפות ברית המועצות השנייה חלק מקום 11–13 (ניצח: פטר רומנובסקי).

ויגודציקוב חלק מקום 5–6 בתחרות מוסקבה 1928, באליפות ברית המועצות השלישית (ניצח: איזמאילוב). הוא חי בסמולנסק שם לימד את אחיינו סרגיי בלוונץ' ואת מיכאל יודוביץ. 

ויגודציקוב זכה לתואר אמן שחמט בשנת 1929 לאחר שהשיג תוצאה זהה למיכאל בוטביניק במוקדמות אליפות ברית המועצות לשנת 1929. הוא הגיע למקום הרביעי בתחרות אודסה 1929, שלב חצי הגמר באליפות ברית המועצות.
בשנת 1934 הגיע למקום השישי בתחרות מוסקבה 1934 (האליפות הרביעית של רוסיה, ניצח: סרגיי בלהונץ') וחלק מקום 11–12 בתחרות לנינגרד בשנת 1936 (אליפות האיגודים, ניצח: בודו).

## קישורים חיצוניים

## הערות שוליים

קטגוריה:שחמטאים יהודים בלארוסים
קטגוריה:אלופי בלארוס בשחמט
קטגוריה:בלארוסים שנולדו ב-1892
קטגוריה:סובייטים שנפטרו ב-1941
ראס א-טירה

**ראס א-טירה** (בשמו המלא: **ח'רבת ראס א-טירה**, בערבית: **خربة رأس الطيرة**) הוא כפר פלסטיני בנפת קלקיליה, דרומית לאלפי מנשה ומזרחית לחבלה. בשנת 2006 התגוררו בו כ-400 תושבים.

בעשור הראשון של המאה ה-21 נבנתה באזור הכפר גדר ההפרדה. בגדר שממערב לכפר שער הפתוח 12 שעות ביום ומחבר בין הכפר לבין ראס עטייה, הסמוכה לחבלה. מעבר נוסף של תושבים לצד הפלסטיני מתאפשר דרך מעבר אליהו הסמוך לקלקיליה. בעקבות עתירה שהגישו לבג"ץ תושבי האזור נגד תוואי הגדר שונה התוואי, ואולם הכפר נותר בצד הישראלי. עתירה נוספת שהוגשה נגד התוואי החדש נדחתה, בנימוק שהתוואי החדש יוצר את האיזון הראוי בין השיקולים הביטחוניים לבין הפגיעה בתושבי הכפר.

## קישורים חיצוניים

## הערות שוליים

קטגוריה:נפת קלקיליה
קטגוריה:גדר ההפרדה
קטגוריה:הרשות הפלסטינית: יישובים
סונטות ההולדה

**סונטות ההולדה** הוא השם שניתן לסונטות של שייקספיר, מספרים 1-17.

הן נקראות בשם זה משום שהן קוראות לנער הצעיר, אליו הן פונות, להתחתן, להוליד ילדים ובכך להתרבות. לאורך כל סונטות ההולדה שייקספיר טוען כי הילד יהיה העתק של אביו ולכן האב יחיה דרך הילד.

הזהות ההיסטורית של הנער אליו פונות הסונטות נותרה בגדר תעלומה, אך יש הסוברים כי הוא הנרי ווריות'סלי (Henry Wriothesley, 3rd Earl of Southampton), פטרונו של שייקספיר. ראשי תיבות הפוכים של הפטרון יהיו W.H. - שם אשר מוזכר בפתיחה לספר הסונטות.

## ראו גם
* הסונטה ה-18 של שייקספיר
## קישורים חיצוניים
* סונטות ההולדה, בתרגומה של זיוה שמיר, 2010

קטגוריה:סונטות מאת ויליאם שייקספיר
קוילה-סוריה

**קוֹילה סוריה** הוא מונח שמקורו בתקופה ההלניסטית (ביוונית: **ἡ Κοίλη Συρία**, "סוריה החלולה"; בלטינית: **SYRIA COELE**) והיו לו משמעויות גאוגרפיות שונות בתקופות שונות. המונח התייחד לתיאור האזור שמוכר כיום כבקאע בלבנון, אך לעיתים קרובות השתמשו בו לתיאור כל השטח שמדרום לנהר אל-כביר, בגבולה הצפוני של לבנון עם סוריה של ימינו, ובכלל זאת ארץ יהודה, עד גבול מצרים. האזור עמד במוקד סכסוך בין הממלכה הסלאוקית לבית תלמי מאז קרב איפסוס (301 לפנה"ס).

נראה שמקור המונח הוא "**חילת סוריה**". "חילא" בארמית סורית פירושו עמק או בקעה. במובן המצומצם של המונח, הוא התייחס לאזור שבין הר הלבנון ומול הלבנון. עם זאת, ייתכן שהמונח "קוילה" מקורו במונח "כל" בשפות שמיות במובן של סוריה כולה.

## היסטוריה
בשנת 318 לפנה"ס כבש את קוילה סוריה תלמי בן לאגוס, גנרל בכיר בצבאו של אלכסנדר הגדול שנעשה שליט מצרים. הוא נסוג מן האזור ב-313 לפנה"ס, בזמן שהצטרף לקואליציה נגד אנטיגונוס מונופתלמוס. ב-312 לפנה"ס הביס סלאוקוס הראשון את דמטריוס הראשון ממקדון (בנו של אנטיגונוס) בקרב עזה, והדבר אפשר לתלמי לכבוש מחדש את קוילה סוריה. הוא החזיק בשטח מספר חודשים עד שחזר לידי אנטיגונוס. תלמי כבש את האזור בשלישית ב-302 לפנה"ס אך נסוג במהירות לאחר ששמע דיווח כוזב כי אנטיגונוס ניצח. הוא חזר רק לאחר שאנטיגונוס נוצח בקרב איפסוס ב-301 לפנה"ס. קוילה סוריה ניתנה לסלאוקוס, בשל ניצחונו בקרב איפסוס ותרומתו האפסית של תלמי לניצחון. למרות זאת, סלאוקוס לא כבש בכוח את קוילה סוריה מתלמי – ייתכן בשל עזרתו של הלה לביסוס בית סלאוקוס בבבל. המלכים הבאים בשושלת הסלאוקית לא ויתרו על השטח, דבר שהוביל לסדרת מלחמות בין בית תלמי לסלאוקים, הקרויות "המלחמות הסוריות".

בשנת 194 הקים ספטימיוס סוורוס פרובינקיה רומית בשם "קוילה סוריה" , שאליה ואל הפרובינקיה פיניקיה סופחו החבלים הצפונים של הפרובינקיה סוריה פלשתינה.

## קישורים חיצוניים

## הערות שוליים

קטגוריה:סוריה: היסטוריה
קטגוריה:התקופה ההלניסטית
קטגוריה:פרובינקיות רומיות
קטגוריה:התקופה הרומית בארץ ישראל
מגדל נח'יל

**מגדל נח'יל** (בערבית: **برج نخيل**) הוא גורד שחקים מגה גבוה שהיה מתוכנן להיבנות בדובאי. יוזמת הפרויקט הייתה חברת נח'יל, שיזמה גם את בניית איי התמרים ואת איי העולם.

הבניין הוצע לראשונה בשנת 2003 תחת השם "**אל-בורג**'" במרכזו של האי המלאכותי ג'ומרה, אחד מאיי התמרים. מיקום המגדל שונה מספר פעמים, ולבסוף הוא תוכנן להיבנות בסמוך לאגמים מלאכותיים ברצועת החוף הממוקמת מול ג'ומרה. המגדל תוכנן להתנשא לגובה של כ-1,400 מטרים, הגבוה לעיתים מגובהם של עננים בימות החורף. בניית המגדל הייתה צפויה להימשך בין 9 ל-10 שנים. אם תתממש תוכנית הבנייה, מגדל נח'יל יהיה המגדל הגבוה ביותר בעולם ויטול את התואר מבורג' ח'ליפה.

במגרש המיועד לבנייה החלו עבודות פיתוח קרקע, אך בשנת 2009 הוקפאו עבודות הבנייה והוכרז על ביטול הפרויקט.

קטגוריה:גורדי שחקים: מיזמים שבוטלו
ניוון וולריאני

**ניוון ווֹלריאני** (באנגלית: Wallerian degeneration) הוא תהליך המתרחש בעקבות חיתוך או פגיעה בקשר בין אקסון לגוף תא העצב.

התהליך מתרחש הן במערכת העצבים ההיקפית והן במערכת העצבים המרכזית. הוא מתחיל כ-24 שעות לאחר הפגיעה, בחלק הדיסטאלי של אתר הפגיעה, כלומר בחלק של האקסון, שרחוק מגוף התא. השלד וממברנת האקסון מתפרקים ולאחר מכן גם מעטה המיאלין. מקרופאגים ותאי שוואן מפנים את שיירי התא ואת המיאלין המעכב את תהליך ההתחדשות.

תוך 96 שעות מהפגיעה, מתחילים לצוץ נבטים של קצות עצב מהחלק הפרוקסימאלי של אתר הפגיעה, כלומר החלק של גוף התא. הנבטים מכוונים על ידי גורמי גידול עצביים, המופרשים על ידי תאי השוואן, לכיוון הנוירולמה (צינור העצבים שנותר חלול). לאחר ההגעה לצינור, ההתחדשות ממשיכה בקצב של 1-3 מ"מ ליום, עד ההגעה לתא המטרה. תהליך ההתחדשות איטי וקשה הרבה יותר במערכת העצבים המרכזית (כולל חוט השדרה) מאשר בעצבים היקפיים, כי שם המיאלין מיוצר על אוליגודנדרוציטים ולא תאי שוואן.

התהליך קרוי על שם אוגוסטוס וולני וולר (1816–1870), שחקר אותו בשנת 1850, על ידי חיתוך עצבים קרניאלים של צפרדעים.

## קישורים חיצוניים

קטגוריה:מחלות מערכת העצבים
קטגוריה:פציעות, הרעלות ותוצאות של גורמים חיצוניים
רועי ברקוביץ'

**רועי ברקוביץ**' (נולד ב-9 באפריל 1982) הוא כדורסלן עבר ישראלי ששיחק בעמדת הרכז. גובהו 1.80 מטר. משמש כיום כמנכ"ל אליצור "איתו" אשקלון.

## ביוגרפיה
ברקוביץ', בנם של הכדורסלן מיקי ברקוביץ' ושלי ברקוביץ', גדל ברמת השרון ושיחק בקבוצת הנוער של א.ס. רמת השרון, עמה זכה בגביע המדינה לנוער בשנת 2000. במקביל, שיחק גם בנבחרת הנוער של ישראל, שסיימה במקום העשירי באליפות אירופה באותה שנה, ובנבחרת הכדורסל של תיכון רוטברג שברמת השרון.

בעונת  הצטרף לאליצור אשקלון, שבסיום העונה ירדה לליגה הלאומית. בעונה שלאחר מכן חזר להפועל רמת השרון, ששיחקה אז בליגה הלאומית. בסיום העונה עלתה הקבוצה לליגת העל, והתאחדה עם הפועל חיפה ליצירת הפועל חיפה רמת השרון, אותה ניהל אביו. הוא שיחק בקבוצה ארבע עונות נוספות, עד שירדה לליגה הלאומית ב-2006. מעמדו בקבוצה התחזק בהדרגה, ובעונתו האחרונה בה היה לחוטף הכדורים הטוב בליגה.

בסיום העונה הצטרף לקבוצת הכדורסל של לימסול מהליגה הקפריסאית, אך עזב תוך זמן קצר לדן בוס ההולנדית. הוא שיחק בקבוצה זו במשך שתי עונות, בראשונה שבהם זכתה באליפות הולנד, ובשנייה בגביע. במהלך שהותו בהולנד נתגלה בבדיקת שתן חומר שיכול לשמש להסתרת חומרים אסורים. ברקוביץ' טען כי מדובר בתרופה שהשימוש בה הותר לו, אך התאחדות הכדורסל ההולנדית גזרה עליו השעיה של 11 חודשים. מאוחר יותר קוצר עונשו לארבעה חודשי השעיה.

ב-2008 שב לישראל, לקבוצת מכבי גבעת שמואל, שבסיום העונה ירדה לליגה הלאומית.

ב-2009 פרש ברקוביץ ממשחק פעיל בעקבות פציעות.

ב-2013 מונה למנהל המקצועי של א.ס. רמת השרון.

ב-2018 מונה למנכ"ל אליצור "איתו" אשקלון

ברקוביץ' נשוי לסופי הלפרין מנכ"לית עמותת גשר אל הנוער ואב לארבעה. בדומה לו ולאביו גם אחיו הצעיר, ניב, הוא כדורסלן.

## קישורים חיצוניים

## הערות שוליים

קטגוריה:בוגרי תיכון רוטברג (רמת השרון)
קטגוריה:כדורסלנים ישראלים
קטגוריה:כדורסלני עירוני אשקלון
קטגוריה:כדורסלני הפועל חיפה
קטגוריה:כדורסלני א.ס. רמת השרון
קטגוריה:כדורסלני דן בוס
קטגוריה:כדורסלני מכבי גבעת שמואל
קטגוריה:כדורסלנים שהורשעו באימרוץ בהולנד
קטגוריה:כדורסלנים ישראלים בקפריסין
קטגוריה:כדורסלנים ישראלים בהולנד
קטגוריה:רמת השרון: כדורסלנים
קטגוריה:ישראלים שנולדו ב-1982
דלקת סימפונות חריפה

**דלקת סימפונות חריפה** (באנגלית: **Acute bronchitis**) היא מחלה הנגרמת בעיקר על ידי נגיפים, הגורמים לפגיעה בתאים המפרישים ריר בסמפונות הריאה, וכתוצאה מכך נוצרת דלקת ופגיעה בשעריות (Cilia) של דרכי הנשימה, מה שמקל על התיישבות חיידקים ועל מעורבותם ביצירת המחלה (החיידקים מהווים למעשה גורם משני למחלה).

הביטוי השכיח למחלה הוא שיעול אשר כולל גם את עווית הסימפון וצפצוף במהלך הנשימה, הרעה של הוצאת האוויר, כאבים מאחורי עצם החזה, אשר מתגברים בעת שאיפה עמוקה ובשיעול, קולות נשימה אופייניים, ללא קוצר נשימה או כיחלון.

## אבחנה מבדלת

דלקת סימפונות חריפה לעומת דלקת ריאות: בבדיקה קלינית יכול להיות קושי להבדיל בין שתי המחלות אולם בניגוד לדלקת ריאות, בדלקת הסימפונות אין מעורבות פתולוגית של נאדיות הריאה, ואין תסנין (Filtrate) שניתן לזהות בצילום ("ריאות נקיות").

## גורמים

הגורמים השכיחים ביותר לדלקת סימפונות חריפה הם נגיפים מסוג *Rhinovirus* וממשפחת Adenoviridae, Coronaviridae, Orthomyxoviridae ו-Paramyxoviridae.

## ראו גם
*דלקת סימפונות כרונית
*דלקת סימפונונות
*מחלת ריאות חסימתית כרונית
*וירוסים וחיידקים במערכת הנשימה

## קישורים חיצוניים

קטגוריה:זיהומים חריפים בדרכי הנשימה התחתונות
קטגוריה:דלקת